EL
4.11.2022
Υλοποίηση
6.
Επίσημη Εφημερίδα της Ευρωπαϊκής Ένωσης
C 421/33
Το πρόγραμμα του ΕΤΠΑ στηρίζει έργα Ε&Α που συμπληρώνουν το πρόγραμμα «Ορίζων Ευρώπη», αν και με διαφορετικό σύνολο επιλέξιμων δαπανών.
Το τροποποιημένο άρθρο 25δ του ΓΚΑΚ θεσπίζει προϋποθέσεις συμβατότητας για τη χορήγηση κρατικών ενισχύσεων (μεταξύ άλλων από πόρους του ΕΤΠΑ) σε συγχρηματοδοτούμενα έργα Ε&Α που συμπληρώνουν ομαδικές επιχειρησιακές δράσεις (στις περιπτώσεις αυτές εφαρμόζονται οι επιλέξιμες δαπάνες και τα ποσοστά χρηματοδότησης του προγράμματος «Ορίζων Ευρώπη»).
Επιπλέον, σύμφωνα με το τροποποιημένο άρθρο 25δ του ΓΚΑΚ, οι κρατικές επενδυτικές ενισχύσεις δύνανται να καλύπτουν έως και το 70 % των επενδύσεων σε υποδομές που υλοποιούνται στο πλαίσιο ομαδικής επιχειρησιακής δράσης (επίσης υπό ορισμένες προϋποθέσεις).
Η πρόταση έργου υποβάλλεται σε ενιαία αξιολόγηση, η οποία καλύπτει και τα δύο σκέλη του έργου (δηλαδή το σκέλος του προγράμματος «Ορίζων Ευρώπη» και το σκέλος που αφορά επιλεχθείσα πηγή συμπληρωματικής χρηματοδότησης, όπως ένα πρόγραμμα της πολιτικής συνοχής).
Η αξιολόγηση αυτή απαιτείται για να είναι δυνατή η εφαρμογή του τροποποιημένου άρθρου 25δ του ΓΚΑΚ, σύμφωνα με το οποίο επιτρέπεται στους διαχειριστές της πηγής συμπληρωματικής χρηματοδότησης να εφαρμόζουν τις κατηγορίες, τα μέγιστα ποσά και τις μεθόδους υπολογισμού των επιλέξιμων δαπανών που καθορίζονται στο πλαίσιο του προγράμματος «Ορίζων Ευρώπη» στη συγκεκριμένη πράξη.
Ανάντη και κατάντη συνέργειες
Ανάντη/κατάντη συνέργειες προκύπτουν όταν η στήριξη της ΕΕ παρέχει (πρωτίστως μέσω του προγράμματος «Ορίζων Ευρώπη» και προγραμμάτων του ΕΤΠΑ) ένα συντονισμένο και αδιάλειπτο πλαίσιο για όλα τα στάδια της διαδικασίας καινοτομίας Ε&Κ (από την ανάπτυξη ικανοτήτων και τη βασική έρευνα έως την εμπορευματοποίηση και την υιοθέτηση καινοτόμων λύσεων από ιδιωτικές επιχειρήσεις).
Οι συνέργειες αυτές προσδίδουν ιδιαίτερη προστιθέμενη αξία όταν εμφανίζονται σε τομείς που συνδέονται με βασικούς στόχους πολιτικής της ΕΕ και προσφέρουν την προοπτική ουσιαστικών βελτιώσεων στην ευρύτερη οικονομία.
Η ανάπτυξη συνεργειών αυτού του είδους απαιτεί στενή συνεργασία μεταξύ των σχετικών φορέων —ιδίως της ΕΕ και των εθνικών αρχών που συμμετέχουν στον προγραμματισμό και την υλοποίηση της στήριξης από το πρόγραμμα «Ορίζων Ευρώπη» και το ΕΤΠΑ.
Για παράδειγμα, οι αποστολές στο πλαίσιο του προγράμματος «Ορίζων Ευρώπη» (18) παρέχουν νέους τρόπους για την αντιμετώπιση των προκλήσεων που εντοπίζονται στις αποστολές, καθώς και μετασχηματιστικές λύσεις που μπορούν να συμβάλουν στην ταχύτερη υιοθέτηση των βέλτιστων διαθέσιμων τεχνολογιών.
Πρακτικά παραδείγματα πιθανών συνεργειών μεταξύ των πέντε αποστολών της ΕΕ και του ΕΤΠΑ περιγράφονται στο παράρτημα της παρούσας ανακοίνωσης.
Για να δοθεί ώθηση στην εν λόγω υιοθέτηση, η νέα στρατηγική διάδοσης και εκμετάλλευσης του προγράμματος «Ορίζων» θα προωθήσει μια ολοκληρωμένη προσέγγιση με τη δημιουργία και τη διατήρηση χαρτοφυλακίων αποτελεσμάτων των αποστολών και με τον συνδυασμό τους με ένα ολοκληρωμένο οικοσύστημα υπηρεσιών (π.χ. πλατφόρμα αποτελεσμάτων του προγράμματος «Ορίζων» και πρωτοβουλία «Horizon Results Booster») και πρωτοβουλιών (π.χ. εκδηλώσεις και εργαστήρια).
Με τον τρόπο αυτό θα επισημανθούν σαφή σύνολα αποτελεσμάτων Ε&Κ στους επενδυτές και στους φορείς χάραξης πολιτικής σε εθνικό και περιφερειακό επίπεδο.
Η νέα στρατηγική διάδοσης και εκμετάλλευσης του προγράμματος «Ορίζων» δίνει επίσης έμφαση σε θέματα του προγράμματος εργασιών του προγράμματος «Ορίζων Ευρώπη», ώστε οι αιτούντες στο πλαίσιο προσκλήσεων να εξετάζουν αν μπορούν να αξιοποιήσουν πιθανές συνέργειες με άλλα προγράμματα της ΕΕ.
Σύμφωνα με τα διδάγματα που αντλήθηκαν από το τέταρτο Interreg Κεντρικής Ευρώπης, απαιτείται η συνεκτίμηση της αξιοποίησης των αποτελεσμάτων των υφιστάμενων έργων στο πλαίσιο του προγράμματος «Ορίζων 2020» (και άλλων προγραμμάτων της ΕΕ) κατά τη λήψη απόφασης σχετικά με τον τρόπο εκμετάλλευσης των αποτελεσμάτων Ε&Κ στο πλαίσιο του προγράμματος «Ορίζων Ευρώπη», με τη χρήση των προγραμμάτων Interreg (ως πρόσθετο μέσο για την αύξηση της πρόσβασης των περιφερειών σε αποτελέσματα Ε&Κ υψηλής ποιότητας).
Κατά τις μελλοντικές προσπάθειες προς την κατεύθυνση αυτή θα αξιοποιηθεί η γνώση και η πείρα που έχει αποκτηθεί από πρωτοβουλίες αντιστοίχισης (π.χ. το νέο εργαλείο χαρτογράφησης συνεργειών μεταξύ του προγράμματος «Ορίζων» και του Interreg, το οποίο συνδυάζει θεματικές και περιφερειακές πληροφορίες για τον προσδιορισμό πιθανών συνεργειών μεταξύ αυτών των δύο χρηματοδοτικών ροών).
Οι εν λόγω προσεγγίσεις και λύσεις μπορούν επίσης να συνδράμουν τις δημόσιες διοικήσεις ώστε να αναπτύξουν νέες ικανότητες και να παράσχουν νέες υπηρεσίες.
Αυτό είναι ιδιαίτερα σημαντικό για τις λιγότερο ανεπτυγμένες και τις περιφερειακές περιοχές, οι οποίες είναι λιγότερο ικανές να απορροφήσουν νέες τεχνολογίες και να διαχειριστούν τον συστημικό μετασχηματισμό.
(18) Για περισσότερες λεπτομέρειες σχετικά με τις αποστολές της ΕΕ στο πλαίσιο του προγράμματος «Ορίζων Ευρώπη»: https://ec.europa.eu/info/ research-and-innovation/funding/funding-opportunities/funding-programmes-and-open-calls/horizon-europe/eu-missions-horizoneurope_en#what.